Ńdɔ Ána a zu kogolan nâ: “Ǹnə́m wámā wâfon ábə Zambá. Ngul dzáma yabɛ́d ású Zāmbá. Anyu dáma lákɔ́bɔ̄ fím ai miǹzízíŋ myáma amú mātag ai ǹkǎn wóé. 2M̀fúfúb ḿfə̄ ó sə́ kig anə́ Ńtondôbə, mod m̀fə́ á sə̄ kig á mvús dzoe. Akóm áfə̄ á sə́ kig édí yǎ láfulan ai Zambá wáán. 3Tə myǎbulu ǹkɔ́bɔ mə́bún. Tə m̀kpálá wákwī á mənyu máán: Zambá á nə Zambá oyəm, énye a bələ́ nâ a vəgə́ mim̀bɔán myáán. 4Eláā miǹgungúl é bugi yǎ, abɔbɔ̌d bod bə́ bɔ́dɔ ǹkǒl ngul. 5Ébá bə́ nə́ ńdzyēán básyē naa bə́ və́ə́bân bidí, ébá báwóg zie təge bɔ dzóm. Ǹkokóm mīníngá wābyē bɔ́n zamgbál, é mīníngá á bələ́ abum ábyé á mǎn bɔ́bɔlan. 6Ǹtondôbə énye a wé, a nyiigǐ fə, énye ǎ fudi á sɔŋ, a dúgǎn fə dui. 7Ǹtondôbə énye a və́ mə̄búa, énye fə a və́ ákūmá, énye a dzɔdi, ényē fə a bɛ́de. 8A bódo ǹzə́zāg á ḿbúlúg, a bódo m̀búbúá á mə̄tsɔ́ nâ a toe bɔ́ ai miǹtómbá, a və́ étɔá ólugú á kɔ́m yǎ kɔ́m ésə. Amú mə̄ndíé mə́ sí máwōge ai Ǹtí. Ńdɔ a ngátə́lē sí ndon étē. 9A kála məkǒl bə́yə́bə̄ bóé, miǹtótóm myâyi dzáŋ á díbi amú mod ǎ dɔ̌ kig ai ngul dzie. 10Miǹzízíŋ mí Ńtondôbə myákɔn nyé wɔ̄ŋ, á bám ai myá á nə̄ á yób. Ǹtondôbə a bɔ məbúg mə́ sí ńkad, a və́ ńkūkúmá ngul. A bə́de ngul ényɔ̄ yǎ á ngāwɔ̂ban m̀fúfúb m̀bɔ́n.” 11Ńdɔ miníngá á ngákə̄ á Rama, mɔ́ngɔ́ á līgí á syê Ǹtondôbə á mís mə́ fada Éli.